ΕΡΤ1

Η ΕΡΤ1 (Ελληνική Ραδιοφωνία Τηλεόραση 1) αποτελεί χρονολογικά τον πρώτο ελληνικό τηλεοπτικό σταθμό με καθημερινή εκπομπή και έναν από τους τέσσερις σταθμούς της δημόσιας ραδιοτηλεόρασης. Το πρόγραμμά της είναι πολυσυλλεκτικό, περιλαμβάνοντας ενημερωτικές εκπομπές, ελληνικές σειρές, ψυχαγωγικές εκπομπές και τηλεπαιχνίδια.

Ο σταθμός ξεκίνησε από το ΕΙΡ, ο οποίος ιδρύθηκε το 1945, παρέχοντας αρχικά ραδιοφωνικές υπηρεσίες. Στις 23 Φεβρουαρίου 1966 στις 18:30 το απόγευμα έγινε η πρώτη επίσημη αναμετάδοση τηλεοπτικού σήματος στην Ελλάδα. Βάσει νόμου στις 10 Δεκεμβρίου 1970, το ΕΙΡ μετονομάζεται σε ΕΙΡΤ και στις 3 Δεκεμβρίου 1975 σε ΕΡΤ. Το 1987 πραγματοποιείται συγχώνευση της ΕΡΤ με την τότε ΕΡΤ2 για να συγκροτήσουν την ΕΡΤ Α.Ε.. Ο σταθμός της ΕΤ1 συνέχισε να εκπέμπει μέχρι τις 11 Ιουνίου 2013, όταν έκλεισε η ΕΡΤ. Στις 11 Ιουνίου 2015 επαναλειτούργησε και μετονομάστηκε σε ΕΡΤ1. Ο σταθμός στεγάζεται και εκπέμπει από το Ραδιομέγαρο Αγίας Παρασκευής, ενώ μέχρι το 2011 στις εγκαταστάσεις της Κατεχάκη.

Ιστορία

1965
Το 1965 το ζήτημα ίδρυσης τηλεοπτικού σταθμού επανήλθε στο προσκήνιο. Στις 25 Σεπτεμβρίου του ίδιου έτους ξεκινάνε πειραματικές προσπάθειες από το Εθνικό Ίδρυμα Ραδιοφωνίας.

23-2-1966
Το Εθνικό Ίδρυμα Ραδιοφωνίας (ΕΙΡ) οργάνωσε σταθμό με επικεφαλής τους Μιχάλη Γιαννακάκο, διευθυντή μελετών του Ιδρύματος, και Γιώργο Κάρτερ, συντονιστή των προγραμμάτων, και οι δοκιμαστικές εκπομπές άρχισαν το φθινόπωρο της ίδιας χρονιάς. Η πρώτη επίσημη τηλεοπτική εκπομπή, στο Κανάλι 5, άρχισε στις 18:30 το βράδυ της Τετάρτης 23ης Φεβρουαρίου 1966, με πρόγραμμα λίγων ωρών που μεταδόθηκε στην Αθήνα και πραγματοποιήθηκε από τον πέμπτο όροφο του νέου υπεραστικού μεγάρου του ΟΤΕ (ΝΥΜΑ) που βρισκόταν στην οδό 3ης Σεπτεμβρίου, χάρη σε έναν πομπό που είχε τοποθετηθεί. Η Ελένη Κυπραίου ήταν η πρώτη παρουσιάστρια της ελληνικής τηλεόρασης. Πάντως, η προσπάθεια έγινε δεκτή, με επιφύλαξη από τον τύπο της εποχής.

18:30 | Διεθνή επίκαιρα
18:45 | Για σας κυρία μου
19:00 | Αυστραλία (ταξιδιωτικό ντοκιμαντέρ)
19:25 | Ο Άγγλος γλύπτης Χένρι Μουρ
19:55 | Παίζει η ορχήστρα Ανρί Λεκά
20:15 | «Ο κλέφτης» (Βραζιλιάνικη ταινία μικρού μήκους)
20:30 | Τέλος του προγράμματος

1966-1975
Οι τηλεθεατές, και οι τηλεοπτικές συσκευές, δεν ξεπερνούσαν τις 1.500, στην Αττική, όμως όποιες συσκευές ήταν πίσω από τον Υμηττό είχαν ήχο, αλλά όχι εικόνα, το πρώτο διάστημα. Στις 11 Απριλίου ξεκινάει να μεταδίδεται από την τηλεόραση του ΕΙΡ το πρώτο δελτίο ειδήσεων με τον Φρέντυ Γερμανό. Αρχικά, τα δελτία μετέδιδαν αποκλειστικά, ξένα θέματα, ενώ στους σταθμούς υπήρχε ελάχιστο ζωντανό πρόγραμμα και καθόλου ελληνικά έργα μυθοπλασίας. Γρήγορα, πάντως, άρχισαν να μεταδίδονται και αθλητικές εκπομπές όπως η «Αθλητική Κυριακή» με τον Γιάννη Διακογιάννη, η οποία από την Κυριακή 27 Φεβρουαρίου 1972 που ξεκίνησε, θεωρείται η μακροβιότερη τηλεοπτική εκπομπή. Παρά την προσπάθεια των υπευθύνων δεν μεταδίδονταν ελληνικές ταινίες, λόγω της άρνησης των παραγωγών, όπως του Φιλοποίμενα Φίνου, να δώσουν άδεια μετάδοσης. Γενικότερα όμως και για τα δύο κανάλια οι πόροι και το προσωπικό ήταν πολύ περιορισμένα τα πρώτα χρόνια.

Τον Μάιο του 1966 μεταδίδεται από το ΕΙΡ η πρώτη θεατρική εκπομπή Αυτός και το παντελόνι του που αποτελεί ένα μονόπρακτο του συγγραφέα Ιάκωβου Καμπανέλλη, και στην οποία πρωταγωνιστεί ο Βασίλης Διαμαντόπουλος. Η πρώτη εξωτερική σύνδεση, απευθείας, πραγματοποιείται στις 31 Δεκεμβρίου του 1968, με τον Άλκη Στέα.

Ιστορική στιγμή εκείνης της περιόδου ήταν η αναμετάδοση της προσσελήνωσης του Απόλλων 11 την Κυριακή 20 Ιουλίου 1969 από το ΕΙΡ μέσω τους διεθνούς ραδιοτηλεοπτικού συστήματος της EBU, σε περιγραφή του δημοσιογράφου Ιάσων Μοσχοβίτη, που κράτησε έως τις 5 μετά τα μεσάνυχτα (ώρα Ελλάδος) και μάλλον την παρακολούθησαν όλοι οι τηλεθεατές, οι οποίοι πρέπει να έφταναν έως και τους 200.000. Την ίδια χρονιά μεταδίδεται ο πρώτος ποδοσφαιρικός αγώνας από το ΕΙΡ.

Στις 16 Σεπτεμβρίου 1969, η EBU μεταδίδει για πρώτη φορά απευθείας εκπομπή από την Ελλάδα με τους αγώνες του 9ου Πανευρωπαϊκού Πρωταθλήματος Στίβου. Για την κάλυψη των αγώνων, αγοράζονται από τον ΣΕΓΑΣ αυτοκίνητα εξωτερικών μεταδόσεων και βίντεο 2 ιντσών, τα οποία παραδίδονται μετά τους αγώνες στο ΕΙΡ. Στις 26 Οκτωβρίου, πραγματοποιείται η πρώτη εξωτερική μετάδοση από το ΕΙΡ, και η οποία είναι η δοξολογία από τον Ιερό Ναό Αγίου Δημητρίου Θεσσαλονίκης. Στις 10 Δεκεμβρίου του 1970 μετονομάζεται σε Εθνικό Ίδρυμα Ραδιοφωνίας Τηλεοράσεως.

Τον Ιανουάριο του 1974 εγκαινιάζεται το Ραδιομέγαρο της Αγίας Παρασκευής όπου μετ' εγκαθίσταται σταδιακά ο ραδιοτηλεοπτικός εξοπλισμός του ΕΙΡΤ από τα κτίρια του Ζαππείου και του ΟΤΕ.

1975-2013
Στις 13 Δεκεμβρίου 1975 (βάσει του νόμου 230) το ΕΙΡΤ μετατρέπεται σε Ελληνική Ραδιοφωνία Τηλεόραση (ΕΡΤ).

Από τον Ιανουάριο του 1979 η ελληνική τηλεόραση πέρασε σταδιακά από την ασπρόμαυρη στην έγχρωμη μετάδοση με το γαλλικό σύστημα SECAM και την αγορά έγχρωμων βίντεο 1 και 2 ιντσών. Η χρήση του γαλλικού έναντι του γερμανικού PAL έφτασε να γίνει πολιτικό ζήτημα, αφού ήταν προσωπική επιλογή του πρωθυπουργού Κωνσταντίνου Καραμανλή.

Στις 11 Αυγούστου 1987 η ΕΡΤ Α.Ε. αναδιαρθρώθηκε. Η ΕΡΤ1 και η ΕΡΤ2 συγχωνεύονται στο νέο ενιαίο φορέα μετονομάζοντας τα κανάλια σε ΕΤ1 και ΕΤ2. Στις 1 Σεπτεμβρίου 1988 ξεκινάει να εκπέμπει η ΕΤ3, το τρίτο κανάλι της ΕΡΤ από τη Θεσσαλονίκη, αρχικά με δοκιμαστικό πρόγραμμα 90 λεπτών κάθε Τετάρτη και από τον Ιανουάριο του 1989 με τακτικό πλέον πρόγραμμα, λόγω και της πίεσης για τα ιδιωτικά κανάλια. Το πρόγραμμά της εστιάζεται κυρίως στη Μακεδονία και την Βόρεια Ελλάδα, ενώ για χρόνια είχε χαμηλές τηλεθεάσεις και μεγάλη εξάρτηση από την Αθήνα.

Ως πρώην ΕΤ1, το πρόγραμμα που εξέπεμπε από το 1987 μέχρι το 2013 ήταν κυρίως μορφωτικού, πολιτιστικού, αθλητικού, ψυχαγωγικού και ειδησεογραφικού χαρακτήρα. Πρόβαλλε, επίσης, σε μικρό ποσοστό εκκλησιαστικές εκπομπές και παιδικά προγράμματα, κυρίως τα Σαββατοκύριακα. Τη διετία 1993-1994 η πρώην ΕΤ1 εξέπεμπε ως ΕΝΑ Τηλεόραση (1). Τον Οκτώβριο του 2003, η ΕΤ1 επαναλανσάρεται με νέο λογότυπο και σήματα (idents) και δίνει περισσότερη έμφαση στον πολιτισμό και την επιμόρφωση. Ως ΕΤ1 τότε, προέβαλε ελληνικές και ξένες σειρές. Μέχρι το 2011, η ΕΤ1 λειτουργούσε από κτίριο της ΕΡΤ στη συμβολή των λεωφόρων Μεσογείων και Κατεχάκη στην Αθήνα (απέναντι από τον σταθμό Κατεχάκη), όπου προηγουμένως στεγαζόταν η ΕΤ2. Μόνο το δελτίο ειδήσεων στις 24.00 εξέπεμπε από το Ραδιομέγαρο.

Στις 18 Αυγούστου 2011, είχε ανακοινωθεί από τον κυβερνητικό εκπρόσωπο Ηλία Μόσιαλο, το "κλείσιμο" της ΕΤ1, γεγονός που προκάλεσε αντιδράσεις σε όλο τον Ελλαδικό χώρο. Η ΕΤ1 ήταν να μοιραστεί το πρόγραμμά της με τα 2 κανάλια της ΕΡΤ (ΝΕΤ, ΕΤ3) κάτι που τελικά δεν έγινε.

Στις 11 Ιουνίου του 2013, η ΕΤ1 διέκοψε τη λειτουργία του, αφού η Ελληνική Κυβέρνηση ανακοίνωσε την απόφασή της να κλείσει την ΕΡΤ. Από εκείνη τη στιγμή η ΕΤ1 αναμετέδιδε επί 24ωρου βάσεως το πρόγραμμα της ΝΕΤ, σε ελάχιστες περιοχές της χώρας όπου εξέπεμπε ακόμα το ψηφιακό μπουκέτο της ΕΡΤ.
 
Και η ΕΤ1 και η ΝΕΤ συνέχισαν να εκπέμπουν ανεπίσημα πρωτογενή πρόγραμμα μέχρι τα ξημερώματα της Πέμπτης 7 Νοεμβρίου 2013 που εισέβαλαν τα ΜΑΤ στο Ραδιομέγαρο και διέκοψαν τη λειτουργία της, αφήνοντας την ΕΤ3 το μόνο τηλεοπτικό σταθμό να συνεχίζει να εκπέμπει ανεπίσημα, μέχρι την επαναλειτουργία της ΕΡΤ, και τα 3 κανάλια επαναλανσαρίστηκαν και μετονομάστηκαν σε ΕΡΤ1, ΕΡΤ2 και ΕΡΤ3.

Παιδικό πρόγραμμα
Η ΕΤ1 είχε εξασφαλίσει γνωστές ξένες σειρές από το Disney Channel καθώς και κινούμενα σχέδια που προβάλλονταν κάθε πρωί και μεσημέρι. Επίσης προβάλλονταν ταινίες κάθε Σάββατο στις 12:00.

Disney
Η ΕΡΤ είχε αποκλειστικά συμβόλαια με την Walt Disney Company. Οι κατηγορίες ήταν: "Disney Channel Hours", "Εφηβικό - Νεανικό Πρόγραμμα Disney" με σημαντικότερη τη Χάνα Μοντάνα. Ο τρίτος κύκλος επεισοδίων της εν λόγω σειράς ολοκληρώθηκε στην Ελλάδα από την ΕΡΤ στις 22 Δεκεμβρίου 2009 και μετά από το Disney Channel στην Αμερική στις 14 Μαρτίου 2010 (πρόκειται για παγκόσμια αποκλειστικότητα της ΕΡΤ). Άλλη κατηγορία ήταν το "Disney Channel Original Movies" και το "Παιδικό Πρόγραμμα Disney" από τη Play House Disney.

Επαναλειτουργία
Την Τρίτη 28 Απριλίου 2015, ψηφίστηκε από τη Βουλή ο νόμος για την επαναλειτουργία της ΕΡΤ, η οποία έγινε στις 11 Ιουνίου 2015, δύο χρόνια μετά το μαύρο στην ΕΡΤ, που είχε αντικατασταθεί, προσωρινά, από τη ΔΤ και επίσημα από την ΝΕΡΙΤ. Συγκεκριμένα η ΝΕΡΙΤ Α.Ε. μετονομάστηκε σε ΕΡΤ Α.Ε. αφού η πρώην ΕΡΤ Α.Ε. με ημερομηνία έναρξης στις 18 Οκτωβρίου 1987 καταργήθηκε την ίδια μέρα που έκλεισε και παραμένει ακόμα και σήμερα, υπό λύση και εκκαθάριση. Μετά από σχεδόν δίχρονη διακοπή, ξεκίνησε να εκπέμπει ξανά σήμα στις 6 το πρωί της 11ης Ιουνίου του 2015, με πρώτη εικόνα και ήχο τον εθνικό ύμνο της Ελλάδας. Το ίδιο συνέβηκε και με την ΕΡΤ2. Η ΕΡΤ3 επαναλειτούργησε 18 ημέρες αργότερα, στις 29 Ιουνίου, με μουσική και πάλι τον εθνικό ύμνο.

2015-σήμερα

Πρόγραμμα
Με την επαναλειτουργία της ΕΡΤ1 το 2015, το πρόγραμμα περιλαμβάνει τα 5 δελτία ειδήσεων, την ημέρα, ειδησεογραφικές και ενημερωτικές εκπομπές όπως η επανέναρξη από 5 Μαρτίου 2017 της εκπομπής του Υπουργείου Εθνικής Άμυνας, "Αρετή και Τόλμη", καθώς και τα μεγάλα γεγονότα (πολιτισμικά, αθλητικά, κ.λπ.), που από το 1997 μέχρι το 2013 προβάλλονταν από το δεύτερο κανάλι της ΕΡΤ, τη ΝΕΤ, επέστρεψαν στο πρόγραμμα της ΕΤ1. Επίσης προβάλλει ντοκιμαντέρ του History Channel, ξένες σειρές, ταινίες εκπομπές διατροφής και ιστορίας.

Αντίθετα, η ΕΡΤ2 μεταδίδει ψυχαγωγικές εκπομπές, παιδικά προγράμματα, ντοκιμαντέρ και σειρές από το αρχείο της ΕΡΤ, καθώς και ξένες σειρές και ταινίες, προγράμματα που για μεγάλη περίοδο μεταδίδονταν από την ΕΤ1.

Τη Δευτέρα 28 Σεπτεμβρίου 2020 η ΕΡΤ1, μαζί με τα υπόλοιπα κανάλια της ΕΡΤ, άλλαξε λογότυπα και σήματα. Στις 12 Οκτωβρίου ξεκίνησε η καθημερινή σειρά «Χαιρέτα μου τον Πλάτανο», στις 15 Οκτωβρίου οι σειρές «Τα καλύτερά μας χρόνια» και «Η τούρτα της μαμάς», ενώ στις 27 Μαρτίου 2021 άρχισε η σειρά «Ζακέτα να πάρεις» σηματοδοτώντας την επιστροφή της ΕΡΤ στην ελληνική μυθοπλασία. Από την Τρίτη 1η Δεκεμβρίου 2020 ξεκίνησε η εκπομπή των καναλιών ΕΡΤ1, ΕΡΤ2, ΕΡΤ3 σε HD ποιότητα.

Έναρξη και λήξη προγράμματος
Χαρακτηριστικός ήταν ο τσοπανάκος στο τέλος του προγράμματος και μετά όπου προβαλλόταν ο εθνικός ύμνος. Η μίξη τσοπανάκου και εθνικού ύμνου προβάλλονταν από το 1982-1987. Μετά ακολούθησε μία άλλη μίξη όπου παιζόταν μια χαρακτηριστική νανουριστική μουσική με εικόνα να ζωγραφίζεται καρέ-καρέ μία πόλη και πάνω στις οθόνες να γράφει «ΕΤ1 καληνύχτα σας». Αυτή η μίξη παιζόταν από το 1987 μέχρι το 1996.

Έναρξη προγράμματος
Κάθε μέρα στις 05:30 προβάλλεται ένα video με κυρίαρχο την Ελληνική σημαία και από πίσω τα αξιοθέατα της Ελλάδας με τον Εθνικό ύμνο.

Σήμα ειδήσεων
Το σήμα ειδήσεων συνδέθηκε το 1982 από τον Βαγγέλη Παπαθανασίου. Από τις 3 Οκτωβρίου 1982 προβάλλεται, ανελλιπώς και με άλλο animation, από τις συχνότητες των καναλιών της ΕΡΤ, από την ΕΡΤ2 μετά το 1997 και από το 2008 με μία μικρή αλλαγή στον ήχο.

Σλόγκαν του καναλιού
Στο Κανάλι 5 (1966-1970)
Η ενημέρωση, η επιμόρφωση και η ψυχαγωγία του Ελληνικού λαού (1975-1987)
ΕΤ1 ΕΡΤ (1987-1993)
Ένα νέα (1993-1994)
Ελληνική Τηλεόραση (1994-2003)
Πρώτο κανάλι (2000-2003)
Τηλεόραση με δέκτη νοημοσύνης (μέσα του 2003)
Στέκεται στο ύψος της (2003-2008)
Ευφυής ψυχαγωγία για μένα (2008)
Με πρωταγωνιστή εσένα (2008-2013)
Το κανάλι της ενημέρωσης (2015-2020)
Κάθε μέρα το καλύτερό μας είναι στην ΕΡΤ1 (2020-σήμερα)

Οι ονομασίες του καναλιού
23.02.1966 - 1970: ΕΙΡ (Εθνικό Ίδρυμα Ραδιοφωνίας)
1970 - 03.12.1975: ΕΙΡΤ (Εθνικό Ίδρυμα Ραδιοφωνίας Τηλεοράσεως)
03.12.1975 - 24.10.1987: ΕΡΤ (Ελληνική Ραδιοφωνία Τηλεόραση)
24.10.1987 - 11.6.2013 / 7.11.2013: ΕΤ1 (Ελληνική Τηλεόραση 1)
11.6.2015 - σήμερα: ΕΡΤ1 (Ελληνική Ραδιοφωνία Τηλεόραση 1)

Λογότυπα του καναλιού

Παραπομπές

Οπτικοακουστικό υλικό
Η πρώτη μέρα της ελληνικής τηλεόρασης (23-02-1966)
NewsIt.gr: Η ιστορία της κρατικής τηλεόρασης

Εξωτερικοί σύνδεσμοι
ΕΡΤ1
Τηλεοπτικά σήματα της πρώην ΕΤ1
Η πρώτη μέρα της Eλληνικής τηλεόρασης 23-02-1966
Η πρώτη μέρα λειτουργίας της ΕΡΤ

Ψηφιακό αρχείο ΕΡΤ

Ελληνική Ραδιοφωνία Τηλεόραση
Μέσα Μαζικής Ενημέρωσης της Αθήνας
Τηλεοπτικοί σταθμοί της ΕΡΤ
Τηλεοπτικά κανάλια και σταθμοί οι οποίοι ιδρύθηκαν το 1966